

ประกาศองค์การบริหารส่วนตำบลตะโกทอง

เรื่อง กำหนดพื้นที่ควบคุมเหตุรำคาญ

\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*

 ด้วยสถานการณ์ปัญหาหมอกควันและฝุ่นละอองขนาดเล็ก (PM2.5) ที่สูงเกินมาตรฐานภายในเขตพื้นที่องค์การบริหารส่วนตำบลตะโกทอง อำเภอซับใหญ่ จังหวัดชัยภูมิ ก่อให้เกิดเหตุรำคาญเป็นบริเวณกว้างจนก่อให้เกิดอันตรายต่อสุขภาพของสาธารณชน

 อาศัยอำนาจมาตรา 28/1 วรรคสอง แห่งพระราชบัญญัติการสาธารณสุข พ.ศ. 2535 ซึ่งแก้ไขเพิ่มเติมโดยพระราชบัญญัติการสาธารณสุข (ฉบับที่ 3) พ.ศ. 2560 ประกอบข้อ 4 แห่งประกาศกระทรวงสาธารณสุข เรื่อง หลักเกณฑ์ วิธีการ และเงื่อนไขการประกาศพื้นที่ควบคุมเหตุรำคาญ พ.ศ. 2561 เจ้าพนักงานท้องถิ่นออกประกาศไว้ ดังต่อไปนี้

 ข้อ 1 ให้บริเวณพื้นที่ในเขตองค์การบริหารส่วนตำบลตะโกทอง อำเภอซับใหญ่ จังหวัดชัยภูมิ เป็นพื้นที่ควบคุมเหตุรำคาญ

 ข้อ 2 ให้แหล่งกำเนิดดังต่อไปนี้ เป็นแหล่งกำเนิดเหตุรำคาญในพื้นที่ตามข้อ 1

 2.1 การเผาในที่โล่ง ได้แก่ การเผาอ้อย เผาตอซังข้าว เผาวัสดุทางการเกษตร

เผาขยะมูลฝอย เป็นต้น

 2.2 การดำเนินการอื่นอันก่อให้เกิดฝุ่นละออง เขม่า เถ้า หรือกรณีอื่นใด

 ข้อ 3 ให้ผู้ก่อเหตุรำคาญตามข้อ 2 ปฏิบัติตามหลักเกณฑ์วิธีการ และเงื่อนไขการป้องกันและระงับเหตุรำคาญ ดังนี้

 3.1 ห้ามเผาในที่โล่งในพื้นที่ควบคุมเหตุรำคาญ ได้แก่ การเผาอ้อย เผาตอซังข้าว เผาวัสดุทางการเกษตร เผาขยะมูลฝอย หรือดำเนินการอื่นอันก่อให้เกิดฝุ่นละออง เขม่า เถ้า หรือกรณีอื่นใด

 3.2 ให้ปฏิบัติตามมาตรการและแนวทางเพื่อป้องกันและแก้ไขปัญหาฝุ่นละอองขนาดเล็ก (PM2.5) ในพื้นที่จังหวัดชัยภูมิอย่างเคร่งครัด

 ข้อ 4 ให้ผู้ก่อเหตุรำคาญตามข้อ 2 รายงานผลการดำเนินงานตามประกาศพื้นที่ควบคุมเหตุรำคาญให้เจ้าพนักงานท้องถิ่นทราบ ภายใน 7 วัน

 ข้อ 5 ผู้ใดฝ่าฝืนหรือไม่ปฏิบัติตามประกาศฉบับนี้ ต้องระวางโทษจำคุกไม่เกินสามเดือนหรือปรับไม่เกินสองหมื่นห้าพันบาท หรือทั้งจำทั้งปรับ ตามมาตรา 74 แห่งพระราชบัญญัติการสาธารณสุข

พ.ศ. 2535 ซึ่งแก้ไขเพิ่มเติมโดยพระราชบัญญัติการสาธารณสุข (ฉบับที่ 3) พ.ศ. 2560

 ข้อ 6 ประกาศนี้ให้มีผลใช้บังคับตั้งแต่วันถัดจากวันที่ประกาศไว้ในที่เปิดเผย ณ สำนักงาน องค์การบริหารส่วนตำบลตะโกทอง และบริเวณที่กำหนดเป็นพื้นที่ควบคุมเหตุรำคาญ และเมื่อได้แจ้งให้ผู้ก่อเหตุรำคาญรับทราบแล้ว

ประกาศ ณ วันที่ 24 เดือน กุมภาพันธ์ พ.ศ. 2563

็ษ๋ณฯ๋

( นายสมาน กิ่งเพชร )

นายกองค์การบริหารส่วนตำบลตะโกทอง